Document ID: 32003L0003

A BIZOTTSÁG 2003/3/EK IRÁNYELVE
(2003. január 6.)
a "kék színezék" forgalomba hozatalának és felhasználásának korlátozásairól (a 76/769/EGK tanácsi irányelvnek a műszaki fejlődéshez történő tizenkettedik hozzáigazítása)
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az arzén forgalomba hozatalának és felhasználásának korlátozásairól szóló, 2003. január 6-i 2003/2/EK bizottsági irányelvvel (a 76/769/EGK tanácsi irányelvnek a műszaki fejlődéshez történő tizedik hozzáigazítása)[1] módosított, az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvre[2] és különösen annak a 89/678/EGK tanácsi irányelvvel[3] bevezetett 2a. cikkére,
mivel:
(1) A 2002/61/EK európai parlamenti és tanácsi irányelvvel[4] módosított 76/769/EGK irányelv alapján meghatározott azoszínezékek nem használhatók bizonyos textíliákban és bőrtermékekben; ezek a textíliák és bőrtermékek nem hozhatók forgalomba, ha nem felelnek meg ezen irányelv követelményeinek.
(2) A 67/548/EGK tanácsi irányelvnek megfelelően bejelentett anyagok emberre és környezetre jelentett kockázatának a vizsgálatára vonatkozó alapelvek megállapításáról szóló, 1993. július 20-i 93/67/EGK bizottsági irányelv[5] alapján felmérték a "611-070-00-2 indexszámú kék színezék" egészségügyi és környezeti kockázatát; a kockázatértékelés megállapította, hogy csökkenteni kell a kék színezéknek a környezeti veszélyét, mivel a kék színezék rendkívül mérgező hatású a vízi környezetre, nehezen bomlik le, a szennyvízen keresztül pedig a környezetbe jut.
(3) A környezetvédelem érdekében meg kell tiltani a kék színezék forgalomba hozatalát és a textil- és bőrtermékek színezésére történő használatát. Ezért a kék színezéket fel kell venni a 76/769/EGK irányelv I. mellékletében felsorolt anyagok közé.
(4) Az ezen irányelvben megállapított, a kék színezék forgalomba hozatalára és felhasználására vonatkozó korlátozások figyelembe veszik a megfelelő helyettesítő megoldásokkal kapcsolatos ismeretek és technológiák jelenlegi állását.
(5) Ez az irányelv nem sérti a munkavállalók védelmére vonatkozó minimumkövetelmények megállapításáról szóló közösségi jogszabályokat, különösen a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvet[6] és a legutóbb az 1999/38/EK irányelvvel[7] módosított, a munkájuk során rákkeltő anyagokkal kapcsolatos kockázatoknak kitett munkavállalók védeleméről szóló, 1990. június 28-i 90/394/EGK tanácsi irányelvet (hatodik egyedi irányelv a 89/391/EGK irányelv 16. cikkének (1) bekezdése értelmében)[8].
(6) Az ebben az irányelvben előírt intézkedések összhangban vannak a veszélyes anyagok és készítmények kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/769/EGK irányelv I. mellékletét ezen irányelv melléklete szerint hozzáigazítják a műszaki fejlődéshez.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2003. december 31. előtt megfeleljenek. Erről haladéktalanul tájékoztatják a Bizottságot. Ezeket a rendelkezéseket 2004. június 30-tól alkalmazzák.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. január 6-án.

Labels: 1
20
0
3
9
15